**Nota Informativă pentru Registrul de stat al controalelor referitor la drepturile oferite subiectului de date cu caracter personal garantate de Legea privind protecția datelor cu caracter personal nr.133/2011**

Scopul elaborării Notei Informative reiese din asigurarea protecției drepturilor şi libertăților fundamentale ale persoanei fizice și juridice în ceea ce privește colectarea, stocarea, utilizarea și prelucrarea datelor cu caracter personal în procesul ținerii Registrului de stat al controalelor.

Prelucrarea datelor cu caracter personal în cadrul Registrului se efectuează în conformitate cu prevederile Legii nr.133/2011 privind protecția datelor cu caracter personal.

Datele cu caracter personal se prelucrează exclusiv în măsura în care sînt necesare scopului prestabilit al controlului de stat asupra activității de întreprinzător, conform competențelor atribuite organelor competente, asigurîndu-se un nivel de securitate şi confidențialitate adecvat în ceea ce privește riscurile prezentate de prelucrare şi caracterul datelor, conform principiilor stabilite de legislația privind protecția datelor cu caracter personal.

Controlul asupra conformității operațiunilor de prelucrare a datelor cu caracter personal se efectuează de Centrul Naţional pentru Protecția Datelor cu Caracter Personal, în condițiile prevăzute de legislația privind protecția datelor cu caracter personal.

**Subiecți ai raporturilor juridice apărute ca rezultat al instituirii și ținerii Registrului de stat al controalelor:**

1) statul, în calitate de proprietar;

2) Cancelaria de stat, în calitate de posesor și deținător;

3) Instituția Publică „Serviciul Tehnologia Informației și Securitate Cibernetică”, în calitate de operator tehnico-tehnologic al Registrului;

3) organele de control indicate în anexa la Legea 131/2012, în calitate de furnizori, registratori și destinatari;

4) persoanele fizice şi juridice care practică activitate de întreprinzător, care sînt supuse controlului sau la care s-a efectuat controlul, precum şi orice persoană care dorește să acceseze şi să vizualizeze datele din Registru, în limita accesibilității informațiilor din Registru, în calitate de destinatari.

**Categoriile de date ce urmează a fi prelucrate:**

1. numele, prenumele și patronimicul;
2. IDNP (numărul personal de identificare de stat);
3. semnătura/semnătura digitală;
4. adresa/e-mail;
5. profesia/funcția/loc de muncă;
6. date din documente aferente controlului.

Organele de control şi Cancelaria de Stat asigură protecția şi păstrarea informației care constituie secret comercial, precum şi a altor informații apărate prin lege, care le-au devenit cunoscute în procesul ținerii Registrului.

După introducerea informațiilor în Registru sau la expirarea termenelor stabilite pentru introducerea datelor respective, fișierele în format electronic completate de către organele de control sînt păstrate de operatorul tehnico-tehnologic al Registrului în arhiva electronică, pentru un termen de 7 ani.

Documentele arhivate electronic în Registru nu pot fi supuse modificărilor.

**Drepturile subiecților datelor cu caracter personal:**

- de a se opune în orice moment, în mod gratuit, din motive întemeiate şi legitime legate de situația sa particulară, ca datele cu caracter personal care îl vizează să facă obiectul unei prelucrări, cu excepția cazurilor în care legea stabilește altfel;

- de a se opune în orice moment, în mod gratuit şi fără nici o justificare, ca datele care îl vizează să fie prelucrate pentru prospectare comercială. Operatorul sau persoana împuternicită de către operator este obligată să informeze subiectul despre dreptul de a se opune unei astfel de lucrări înaintea dezvăluirii către terți a datelor sale cu caracter personal ;

- de a cere anularea, în totalitate sau parțială, a oricărei decizii individuale care produce efecte juridice asupra drepturilor şi libertăților sale, fiind întemeiată exclusiv pe prelucrarea automatizată a datelor cu caracter personal destinată să evalueze unele aspecte ale personalității sale, precum competența profesională, credibilitatea, comportamentul şi altele asemenea ;

- de a sesiza instanța de judecată pentru repararea prejudiciilor materiale şi morale, în cazul dacă a suferit un prejudiciu în urma unei prelucrări de date cu caracter personal efectuată ilegal sau căreia i-au fost încălcate drepturile şi interesele garantate de Legea nr.133/2011 privind protecția datelor cu caracter personal.

Subiectul datelor cu caracter personal care consideră că prelucrarea datelor sale nu este conformă cu cerințele Legii nr.133/2011 privind protecția datelor cu caracter personal, poate înainta o plîngere în adresa Cancelarie de Stat, care va fi examinată în termen de 30 de zile.

Participanții la Registru sînt obligați să protejeze resursele informaționale incluse în Registru împotriva distrugerii, modificării, blocării, copierii sau răspândirii datelor cu caracter personal, precum și împotriva altor acțiuni ilicite.

Angajații autorizați din cadrul organelor de control care fac parte din categoria Participanților, au dreptul la vizualizarea și furnizarea informației din Registru cu privire la controlul de legalitate, însă nu efectuează operațiuni de modificare a datelor cu caracter personal.

**Pentru oricare informație privind drepturile subiecților de date cu caracter personal, urmează să contactați Secția supravegherea controalelor de stat, la numărul de telefon 022-250-438, sau adresa de e-mail** **controale@gov.md****.**